Informācija masu medijiem

03.11.2016

**Palielinoties OCTA zaudējumu pieteikumu apmēram, pieaug arī nozares zaudējumi**

**Šī gada 9 mēnešos notikuši 26828 CSNg, par kuriem apdrošinātājiem iesniegti zaudējumu pieteikumi, kas salīdzinājumā ar 2015. gada 9 mēnešiem ir par 7,75 % vairāk. Izmaksāto atlīdzību apjoms šī gada 9 mēnešos sastādīja 32,91 milj. EUR, kas ir par 7,01% vairāk nekā tādā pat periodā pērn.**

Vislielākā atlīdzību lēmumu summa tika izmaksāta par transportlīdzekļu bojājumu un bojāejas zaudējumu atlīdzināšanu, kas kopā sastādīja 76,1% no kopējās atlīdzību summas. Tāpat tradicionāli pieaug arī par nemateriāliem zaudējumiem izmaksāto atlīdzību apmērs, kas šī gada 9 mēnešos sastādīja jau 5,6% no kopējās atlīdzību summas.

Neskatoties uz to, ka kopējā summa par OCTA polišu pārdošanu 2016. gada 9 mēnešos ir palielinājusies par 547 tūkst. EUR jeb 1,6%, salīdzinot ar 2015. gada 9 mēnešiem, zaudējumu atlīdzību pieaugums ir par gandrīz 2,24 milj. EUR jeb 7,6% lielāks. Kopumā OCTA tirgus šī gada 9 mēnešus noslēdzis ar 8,9 miljonu eiro zaudējumiem.

“Neskatoties uz OCTA tirgus negatīvajiem rezultātiem, šī gada pirmo 9 mēnešu tendence rāda, ka polišu cenas praktiski nav pieaugušas. Apdrošinātāji klientus aizvien rūpīgāk segmentē, meklējot pareizākos cenas noteikšanas kritērijus konkrētajiem segmentiem, un apzinīgākie un mazāk riskantie autovadītāji šobrīd iespējams maksā pat zemāku vidējo cenu par OCTA polisi nekā iepriekš. Paredzu, ka nākotnē apdrošinātāji arvien lielāku uzsvaru liks uz rentablu darbību, nevis uz tirgus daļas palielināšanu, kā arī savu izmaksu efektivizāciju. Domāju, ka perspektīvā tieši šīs darbības, varētu palīdzēt nozarei nostabilizēties,” skaidro Latvijas Transportlīdzekļu apdrošinātāju biroja valdes priekšsēdētājs Jānis Abāšins.

1997. gadā Latvijā tika ieviesta OCTA sistēma, kuras mērķis ir nodrošināt ceļu satiksmes negadījumā cietušo trešo personu interešu aizsardzību Latvijā un Zaļās kartes dalībvalstīs. Sistēmas sekmīgākai darbības nodrošināšanai ir izveidots LTAB, kurā apvienojušās apdrošināšanas sabiedrības, kurām ir tiesības veikt OCTA apdrošināšanu Latvijā – AAS “Balta”, AAS “Baltijas Apdrošināšanas Nams”, AAS “Baltikums Vienna Insurance Group”, AAS “BTA Baltic Insurance Company”, “Compensa Vienna Insurance Group” UADB Latvijas filiāle, “ERGO Insurance” SE Latvijas filiāle, AAS “Gjensidige Baltic”, “If P&C Insurance” AS Latvijas filiāle, “Seesam Insurance” AS Latvijas filiāle un “Swedbank P&C Insurance” AS Latvijas filiāle.

Informāciju sagatavoja:

LTAB sabiedrisko attiecību konsultants

Gints Lazdiņš

Tālr: +371 29442282

E-pasts: gints@olsen.lv